Стефан Солаков
Стефан Георгиев Солаков е български журналист – телевизионен водещ, кореспондент. Издигнат е за кандидат за президент от партия Национален фронт за спасение на България на 31 юли 2011 г.

Биография 
След завършване на средно образование следва висше по специалност „Ориенталистика“ (източни езици и литература). Като ученик и студент е активен спортист – баскетболист.

Членува в БКП. От 1967 до 1989 г. е щатен служител на Първо главно управление на „Държавна сигурност“, а след това е платен нещатен служител с псевдоним Сидер.

В журналистиката 
В продължение на 7 г. е кореспондент в Турция на БТА, БНР и БНТ в Анкара и Истанбул.

Известно време е в ръководния екип на информационна агенция „София прес“ като главен редактор на „Балкански страни“. Редактор е за 6 мес. в католическото списание „Мисси“ в Лион, Франция.

Водещ е на предаванията „Телевизионен форум“ и „Фронтално“ по Национална телевизия „Скат“ до февруари 2020 г.

Има издадени няколко книги, сред които „Вълците на терора“ и „Реална заплаха“. Публикувал е над 200 статии, анализи, интервюта в авторитетни световни медии като „Ройтерс“, „Франс прес“, АПН, „Ню Йорк Таймс“, „Монд“, „Гардиън“, Анадолската агенция, десетки турски и арабски медии.

В политиката 
Кандидат-президент е от партия „Национален фронт за спасение на България“ на изборите през 2011 г. Изказва се за полупрезидентска република – президентът да има допълнително правомощия да разпуска правителството и парламента при определени обстоятелства на криза и да обявява парламентарни избори. Негов кандидат за вицепрезидент е Галина Асенова Василева.

На президентските избори постига много висок резултат (имайки предвид краткото време от учредяването на партията му на 17 май 2011 г. в Бургас), като събира 84 205 гласа (2,5 %) и се нарежда на 5-о място сред претендентите, изпреварвайки редица професионални политици от партии и коалиции с традиции – СДС, РЗС, ВМРО-БНД, ЕНП, БЗНС и др.

След напускането на ТВ „СКАТ“ се включва в съвременната партия Народно социално движение.

Солаков е женен, има син. Умира при пандемията от коронавирус на 30 януари 2022 г.

Бележки 

Български телевизионни водещи
Българско национално радио
Български кореспонденти
Български публицисти
Журналисти от СКАТ
Членове на Атака
Членове на НФСБ
Български националисти
Български политици след 1989
Кандидати за президент на България
Служители на Държавна сигурност
Български журналисти, сътрудници на Държавна сигурност
Родени в София
Починали в София
Починали от COVID-19 в България